Anunţ juridic important

|

52009PC0226

Propunere de decizie a Consiliului şi a reprezentanţilor Guvernelor statelor membre ale Uniunii Europene reuniţi în cadrul Consiliului privind semnarea şi aplicarea provizorie a Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, şi Regatul Norvegiei, ca a patra parte, precum şi privind semnarea şi aplicarea provizorie a Acordului auxiliar dintre Comunitatea Europeană împreună cu statele sale membre, ca primă parte, Islanda, ca a doua parte, şi Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, şi Regatul Norvegiei, ca a patra parte  /* COM/2009/0226 final */

	[pic] | COMISIA COMUNITĂŢILOR EUROPENE |Bruxelles, 15.5.2009COM(2009) 226 finalPropunere deDecizie a Consiliului și a reprezentanților Guvernelor statelor membre ale Uniunii Europene reuniți în cadrul Consiliuluiprivind semnarea și aplicarea provizorie a Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte, precum și privind semnarea și aplicarea provizorie a Acordului auxiliar dintre Comunitatea Europeană împreună cu statele sale membre, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parteEXPUNERE DE MOTIVE1. Contextul propunerii |Motivele și obiectivele propunerii Acordul privind transportul aerian dintre Comunitatea Europeană și statele membre ale acesteia, pe de o parte, și Statele Unite ale Americii (SUA), pe de altă parte, semnat la 25 și 30 aprilie 2007 (denumit în continuare „Acordul de transport aerian UE-SUA”), a intrat în vigoare la 30 martie 2008. Articolul 18 alineatul (5) din acordul de transport aerian UE-SUA confirmă obiectivul comun al ambelor părți „de a optimiza beneficiile consumatorilor, ale companiilor aeriene, ale angajaților și ale comunităților de ambele părți ale Atlanticului, prin extinderea prezentului acord astfel încât să includă și țări terțe.” Articolul 18 alineatul (5) din acordul de transport aerian UE-SUA cere comitetului mixt instituit în temeiul articolului 18 alineatul (1) din acordul de transport aerian UE-SUA să elaboreze „o propunere referitoare la condițiile și procedurile necesare pentru a permite accesul țărilor terțe la prezentul acord.” În 2007, Norvegia și Islanda au solicitat oficial aderarea la acordul de transport aerian UE-SUA. În conformitate cu articolul 18 alineatul (5) din acordul de transport aerian UE-SUA, comitetul mixt a elaborat, cu ocazia reuniunii sale din 26 februarie 2009, o propunere privind aderarea Islandei și a Norvegiei la acordul de transport aerian UE-SUA, constând dintr-un acord sub formă de scrisoare de însoțire (Cover Letter Agreement) și un acord auxiliar privind dispozițiile interne dintre Comunitate, Norvegia și Islanda. Având în vedere că Norvegia și Islanda sunt parte integrantă din Spațiul aerian comun european (ECAA), respectivele acorduri vor asigura un cadru de reglementare coerent pentru zborurile dintre SUA și piața unică a transportului aerian din UE – inclusiv Islanda și Norvegia. Acest cadru va genera beneficii comerciale pentru companiile aeriene și consumatorii din UE și va asigura, în special, coerența dintre dispozițiile acordului de transport aerian UE-SUA și politica comună scandinavă în domeniul transportului aerian. În același timp, propunerea asigură menținerea caracterului bilateral al acordului de transport aerian UE-SUA. Islanda și Norvegia vor participa la negocierile pentru a doua etapă a acordului de transport aerian cu SUA. |Contextul general Acordul de transport aerian UE-SUA a eliminat toate barierele comerciale pentru zborurile dintre orice punct din UE și orice punct din SUA. În plus, SUA au acordat drepturile aferente așa-numitei „a șaptea libertăți” transportatorilor aerieni din UE care operează între SUA și țările care nu sunt membre ale UE din Spațiul aerian comun european, precum Norvegia și Islanda. ECAA nu are, însă, dimensiune externă. Așadar, transportatorii aerieni UE nu au în prezent dreptul de a opera zboruri între Norvegia și Islanda și țări terțe. În același mod, transportatorii aerieni norvegieni și islandezi nu au în prezent dreptul de operare între UE și SUA. Acordul de transport aerian UE-SUA creează condiții uniforme de acces pe piață pentru toți transportatorii aerieni din Comunitate și stabilește noi dispoziții de cooperare în materie de reglementare între Comunitatea Europeană și SUA în domenii esențiale pentru operarea eficientă în condiții de siguranță și securitate a serviciilor aeriene transatlantice. Norvegia și Islanda au adoptat integral acquis-ul comunitar din domeniul politicii aviatice. Așadar, prin includerea ambelor țări în domeniul de aplicare a acordului de transport aerian UE-SUA, se asigură faptul că toți transportatorii aerieni europeni care aplică acquis-ul comunitar vor opera serviciile aeriene transatlantice într-un cadru armonizat. Aderarea Islandei și a Norvegiei la acordul de transport aerian UE-SUA ar putea constitui un precedent pentru aderarea Islandei și Norvegiei la alte acorduri aeriene ale Comunității (de exemplu acordul euro-mediteranean cu Maroc în domeniul aviației). |Dispoziții în vigoare în domeniul propunerii Prevederile acordului sub formă de scrisoare de însoțire extinde mutatis mutandis domeniul de aplicare al acordului de transport aerian UE-SUA la Norvegia și la Islanda. Prevederile acordului auxiliar se bazează pe Decizia Consiliului din 25 aprilie 2007 privind semnarea și aplicarea provizorie a acordului de transport aerian UE-SUA (2007/339/CE). |Coerența cu celelalte politici și obiective ale Uniunii Obiectivul extinderii acordului de transport aerian UE-SUA la țări terțe este prevăzut în mod explicit în acordul de transport aerian UE-SUA. Scrisoarea de însoțire va stabili legătura necesară dintre acordul de transport aerian UE-SUA și acordul privind spațiul aerian comun european. Acordul nu instituie o dimensiune externă a acordului privind Spațiul Economic European. Acordul este coerent cu politica globală a UE privind Islanda și Norvegia. |2. Consultarea părților interesate și evaluarea impactului |Consultarea părților interesate |Metodele de consultare, principalele sectoare vizate și profilul general al respondenților Aderarea Islandei și a Norvegiei la acordul de transport aerian UE-SUA a fost discutată în cadrul a numeroase reuniuni ale comitetului mixt instituit în temeiul acordului de transport aerian UE-SUA și în cadrul unor reuniuni tehnice informale cu statele membre. Toate aceste reuniuni au fost pregătite în cadrul întâlnirilor Forumului Consultativ al Industriei cu reprezentanți ai transportatorilor aerieni, ai aeroporturilor și ai organizațiilor sindicale. |Rezumatul contribuțiilor și modul în care au fost luate în considerare Tema aderării Islandei și a Norvegiei la acordul de transport aerian UE-SUA a fost dezbătută în cadrul a patru reuniuni ale Forumului Consultativ al Industriei, în cursul cărora toate elementele abordării au fost discutate în detaliu. Toate comentariile primite de la statele membre și de la părțile interesate au fost luate în considerare în mod corespunzător la pregătirea poziției Comunității în cadrul reuniunii comitetului mixt desfășurate la 26 februarie 2009. |Obținerea și utilizarea expertizei |Nu a fost necesar să se recurgă la expertiză externă. |Evaluarea impactului Acordul extinde domeniul de aplicare al acordului de transport aerian UE-SUA la Islanda și la Norvegia. Acest lucru va oferi transportatorilor aerieni din UE oportunitatea de a beneficia de drepturile acordate de SUA, începând de la 30 martie 2008, de a opera zboruri de pasageri între SUA și Islanda sau Norvegia. |3. Elemente juridice ale propunerii |Rezumatul acțiunii propuse Propunerea constă din două elemente: - Acordul cvadrilateral sub formă de scrisoare de însoțire (Cover Letter Agreement), care extinde domeniul de aplicare a acordului de transport aerian UE-SUA mutatis mutandis la toate cele patru părți. - Acordul auxiliar, care garantează menținerea caracterului bilateral al acordului de transport aerian UE-SUA. În cadrul comitetului mixt, Norvegia și Islanda vor fi reprezentate de Comisie în toate domeniile care nu sunt de competența exclusivă a statelor membre. Sunt stabilite reguli cu privire la schimbul de informații, participarea la negocierea celei de-a doua etape, precum și cu privire la reprezentarea în cadrul procedurilor de arbitrare. |Temeiul juridic Articolul 80 alineatul (2) coroborat cu articolul 300 alineatul (2) primul paragraf prima teză și articolul 300 alineatul (3) primul paragraf. |Principiul subsidiarității Principiul subsidiarității se aplică în măsura în care propunerea nu intră sub incidența competențelor exclusive ale Comunității. |Obiectivele propunerii nu pot fi realizate într-o măsură suficientă de statele membre din următoarele motive: |Acordul de transport aerian UE-SUA a stabilit noi dispoziții la nivel comunitar care guvernează furnizarea de servicii aeriene transatlantice care au înlocuit dispozițiile anterioare stabilite de fiecare stat membru. Aderarea unor țări terțe la acordul de transport aerian UE-SUA nu poate fi realizată decât la nivel comunitar. |Prin urmare, propunerea respectă principiul subsidiarității. |Principiul proporționalității Propunerea este conformă cu principiul proporționalității din următoarele motive: |Propunerea nu va afecta cadrul de reglementare aferent Spațiului aerian comun european. Propunerea nu va modifica acordul de transport aerian UE-SUA. Propunerea se limitează la asigurarea coerenței dintre piața comună a serviciilor aeriene din Europa și cadrul de reglementare pentru zborurile transatlantice instituit prin acordul de transport aerian UE-SUA. Propunerea nu creează niciun fel de noi obligații pentru autoritățile aviatice sau pentru industria de profil din UE. Propunerea creează noi drepturi pentru transportatorii aerieni din UE și asigură coerența deplină dintre prevederile acordului de transport aerian UE-SUA și politica comună scandinavă în domeniul transportului aerian. Alegerea instrumentelor |Alte instrumente nu ar fi adecvate din motivele enumerate în continuare. Acordul cvadrilateral sub formă de scrisoare de însoțire și acordul auxiliar sunt instrumentele cele mai eficace pentru a asigura atât extinderea deplină a acordului de transport aerian UE-SUA la Islanda și la Norvegia, cât și menținerea caracterului bilateral al acordului de transport aerian UE-SUA. Un acord multilateral care ar înlocui acordul de transport aerian UE-SUA ar limita poziția UE la aceea a unui simplu partener individual într-un acord cvadrilateral, în vreme ce acordurile propuse mențin caracterul bilateral al relației dintre SUA, pe de o parte, și Europa, pe de altă parte. Încheierea unor acorduri bilaterale paralele între (1) Islanda-SUA, (2) Norvegia-SUA, (3) Islanda-Comunitatea Europeană, (4) Norvegia-Comunitatea Europeană ar complica inutil și nu ar garanta coerența deplină a cadrului de reglementare pentru zborurile transatlantice. |4. Implicații bugetare |Propunerea nu are niciun fel de implicații asupra bugetului comunitar. |Propunere deDecizie a Consiliului și a reprezentanților Guvernelor statelor membre ale Uniunii Europene reuniți în cadrul Consiliuluiprivind semnarea și aplicarea provizorie a Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte, precum și privind semnarea și aplicarea provizorie a Acordului auxiliar dintre Comunitatea Europeană împreună cu statele sale membre, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parteCONSILIUL UNIUNII EUROPENE ȘI REPREZENTANȚII GUVERNELOR STATELOR MEMBRE REUNIȚI ÎN CADRUL CONSILIULUI,având în vedere Tratatul de instituire a Comunității Europene, în special articolul 80 alineatul (2) coroborat cu articolul 300 alineatul (2) primul paragraf prima teză,întrucât1.  Acordul privind transportul aerian dintre Statele Unite ale Americii și Comunitatea Europeană și statele membre ale acesteia (denumit, în continuare, „acordul de transport aerian UE-SUA”), semnat la 25 și, respectiv, 30 aprilie 2007, prevede în mod explicit aderarea unor state terțe la respectivul acord;2.  Comitetul mixt instituit în temeiul acordului de transport aerian UE-SUA a elaborat o propunere privind aderarea Islandei și a Regatului Norvegiei la respectivul acord în conformitate cu articolul 18 alineatul (5) din acordul de transport aerian UE-SUA;3.  La 26 februarie 2009, comitetul mixt a propus un acord privind transportul aerian între Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte (denumit, în continuare, „acordul”);4.  Comisia a negociat Acordul auxiliar dintre Comunitatea Europeană împreună cu statele sale membre, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte (denumit, în continuare, „acordul auxiliar”);5.  Este necesar ca acordul și acordul auxiliar să fie semnate și aplicate în mod provizoriu de Comunitate și de statele membre, sub rezerva încheierii la o dată ulterioară,ADOPTĂ PREZENTA DECIZIE:Articolul 1 (Semnarea)1. Semnarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte (denumit, în continuare, „acordul”) se aprobă în numele Comunității, sub rezerva unei decizii a Consiliului privind încheierea acordului. Textul acordului este anexat la prezenta decizie.2. Semnarea Acordului auxiliar dintre Comunitatea Europeană împreună cu statele membre, Islanda și Regatul Norvegiei, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Comunitatea Europeană împreună cu statele membre, ca a doua parte, Islanda, ca a treia parte, și Regatul Norvegiei, ca a patra parte (denumit, în continuare, „acordul auxiliar”) se aprobă în numele Comunității, sub rezerva unei decizii a Consiliului privind încheierea acordului. Textul acordului auxiliar este anexat la prezenta decizie.3. Președintele Consiliului este autorizat să desemneze persoana (persoanele) împuternicită (împuternicite) să semneze acordul și acordul auxiliar în numele Comunității, sub rezerva încheierii acestora .Articolul 2 (Aplicarea provizorie)În așteptarea intrării în vigoare, acordul și acordul auxiliar se aplică în mod provizoriu de către Comunitate și statele membre, în conformitate cu dreptul național, începând din prima zi a lunii care urmează datei ultimei note prin care părțile își notifică reciproc finalizarea procedurilor necesare pentru aplicarea în mod provizoriu a acordului. Președintele Consiliului este autorizat să facă notificările prevăzute la articolul 5 din acord și la articolul 8 din acordul auxiliar.Adoptată la Bruxelles, […]Pentru ConsiliuPreședinte […]Apendicele 1ACORD PRIVIND TRANSPORTUL AERIANStatele Unite ale Americii (denumite în continuare „Statele Unite”), ca primă parte, șiComunitatea Europeană împreună cu statele membre, ca a doua parte,Islanda, ca a treia parte, precum șiRegatul Norvegiei, ca a patra parte, (denumit, în continuare, „Norvegia”);Dorind să promoveze un sistem internațional de transport aerian bazat pe concurența dintre companiile aeriene pe o piață supusă unui minim de intervenție și reglementare din partea statului;Dorind să faciliteze oportunitățile de extindere a transportului aerian internațional, inclusiv prin dezvoltarea de rețele de transport aerian care să ofere servicii aeriene corespunzătoare nevoilor în acest sens ale pasagerilor și expeditorilor;Dorind să permită companiilor aeriene să ofere pasagerilor și expeditorilor prețuri și servicii competitive pe piețele deschise;Dorind să permită tuturor sectoarelor din domeniul transportului aerian, inclusiv personalului companiilor aeriene, să beneficieze de avantajele unui acord de liberalizare;Dorind să asigure cel mai înalt grad de siguranță și securitate în transportul aerian internațional și să reafirme deosebita preocupare față de actele sau amenințările îndreptate împotriva securității aeronavelor, care pun în pericol siguranța persoanelor și a bunurilor, afectând negativ operațiunile de transport aerian și subminând încrederea publicului în siguranța aviației civile;Luând act de Convenția privind aviația civilă internațională, deschisă spre semnare la Chicago la data de 7 decembrie 1944;Recunoscând că subvențiile guvernamentale pot afecta negativ concurența dintre companiile aeriene și pot pune în pericol realizarea obiectivelor fundamentale ale prezentului acord;Subliniind importanța protejării mediului înconjurător în cadrul dezvoltării și implementării politicii aeronautice internaționale;Luând act de importanța protecției consumatorilor, inclusiv a protecției prevăzute prin Convenția pentru unificarea anumitor norme în transportul aerian internațional, semnată la Montreal la 28 mai 1999;Intenționând să dezvolte cadrul acordurilor existente în scopul de a deschide accesul la piețe și a maximiza avantajele consumatorilor, ale companiilor aeriene, ale forței de muncă și ale populației de ambele părți ale Atlanticului;Recunoscând importanța consolidării accesului companiilor lor aeriene la piețele globale de capital în vederea consolidării concurenței și a promovării obiectivelor prezentului acord;Având intenția de a crea un precedent la scară mondială pentru a promova avantajele liberalizării în acest sector economic esențial,Convin următoarele:Articolul 1Definiție„Parte” înseamnă Statele Unite ale Americii, Comunitatea Europeană împreună cu statele membre, Islanda sau Norvegia.Articolul 2Aplicarea anexelor I și IIPrevederile acordului de transport aerian semnat de Comunitatea Europeană și statele sale membre și de Statele Unite ale Americii la 25, respectiv, la 30 aprilie 2007 (denumit în continuare „acordul de transport aerian”), atașat în anexa I, se aplică tuturor părților la prezentul acord, sub rezerva prevederilor din anexa II. Prevederile acordului de transport aerian se aplică Islandei și Norvegiei ca și cum acestea ar fi state membre ale Comunității Europene, astfel că Islanda și Norvegia vor avea toate drepturile și obligațiile aferente statelor membre în temeiul respectivului acord. Anexele I și II fac parte integrantă din prezentul acord.Articolul 3Încetarea acordului1. Atât Statele Unite, cât și Comunitatea Europeană și statele membre pot, în orice moment, să notifice în scris pe cale diplomatică celorlalte trei părți decizia de încetare a prezentului acord sau de încetare a aplicării provizorii prevăzute la articolul 5. Simultan, se transmite Organizației Internaționale a Aviației Civile o copie a notificării respective. Prezentul acord sau aplicarea sa provizorie încetează la ora 0:00 GMT la sfârșitul sezonului de trafic al Asociației Transportului Aerian Internațional (IATA) în curs, la un an de la data notificării scrise privind încetarea, în afara cazului în care notificarea este retrasă prin acordul părților înainte de încheierea acestei perioade.2. Atât Islanda, cât și Norvegia pot, în orice moment, să notifice în scris pe cale diplomatică celorlalte părți decizia de a se retrage din prezentul acord sau de a înceta aplicarea provizorie prevăzute la articolul 5 din prezentul acord. Simultan, se transmite Organizației Internaționale a Aviației Civile o copie a notificării respective. O astfel de retragere sau încetare a aplicării provizorii devine efectivă la ora 0:00 GMT la sfârșitul sezonului de trafic al Asociației Transportului Aerian Internațional (IATA) în curs, la un an de la data notificării scrise, în afara cazului în care notificarea este retrasă prin acordul părții care a transmis notificarea, al Statelor Unite și al Comunității Europene și al statelor membre înainte de încheierea acestei perioade.3. Atât Statele Unite, cât și Comunitatea Europeană și statele membre pot, în orice moment, să notifice în scris pe cale diplomatică Islandei sau Norvegiei decizia de încetare a prezentului acord sau de încetare a aplicării provizorii a prezentului acord în ceea ce privește Islanda sau Norvegia. Simultan, se transmit copii ale notificării respective celorlalte două părți la prezentul acord și Organizației Internaționale a Aviației Civile. Denunțarea sau încetarea aplicării provizorii în ceea ce privește Islanda sau Norvegia devine efectivă la ora 0:00 GMT la sfârșitul sezonului de trafic al IATA în curs, la un an de la data notificării scrise, în afara cazului în care notificarea este retrasă, înainte de încheierea acestei perioade, prin acordul Statelor Unite, al Comunității Europene și al statelor membre, precum și al părții care a primit notificarea.4. În sensul notelor diplomatice menționate în prezentul articol, notele diplomatice de la sau adresate Comunității Europene și statelor membre sunt remise către sau de la, după caz, Comunitatea Europeană.5. Fără a se aduce atingere oricăror alte prevederi ale prezentului articol, în cazul în care încetează acordul de transport aerian, prezentul acord încetează simultan.Articolul 4Înregistrarea la OACIPrezentul acord și toate modificările la acesta se înregistrează la Organizația Aviației Civile Internaționale.Articolul 5Aplicare provizorieÎn așteptarea intrării în vigoare în conformitate cu articolul 6, prezentul acord se aplică în mod provizoriu din prima zi a lunii care urmează datei ultimei note prin care fiecare parte notifică celorlalte părți finalizarea tuturor procedurilor necesare pentru aplicarea în mod provizoriu a prezentului acord. În cazul în care acordul de transport aerian încetează în conformitate cu articolul 23 sau încetează aplicarea sa provizorie în conformitate cu articolul 25 din acesta, aplicarea provizorie a prezentului acord încetează simultan.Articolul 6Intrarea în vigoarePrezentul acord intră în vigoare: (1) la data intrării în vigoare a acordului de transport aerian și (2) la o lună de la data ultimei note din schimbul de note diplomatice dintre părți prin care se confirmă finalizarea tuturor procedurilor necesare pentru intrarea în vigoare a prezentului acord. În ceea ce privește schimbul de note diplomatice menționat, notele diplomatice adresate sau emise de Comunitatea Europeană și statelor membre sunt remise către sau de la, după caz, Comunitatea Europeană. Nota sau notele diplomatice din partea Comunității Europene și a statelor membre conțin comunicări din partea fiecărui stat membru prin care se confirmă că procedurile necesare de intrare în vigoare a prezentului acord au fost încheiate.DREPT CARE, subsemnații, pe deplin autorizați, au semnat prezentul acord.Încheiat la……….. la ……………, în patru exemplare.Pentru Statele Unite ale Americii:[Pentru fiecare din statele membre UE:]Pentru Comunitatea Europeană:Pentru Islanda:Pentru Regatul Norvegiei:Anexa IACORD PRIVIND TRANSPORTUL AERIAN[ JO L 134/4, 25.5.2007 ]Anexa IIPrevederi specifice privind Islanda și NorvegiaPrevederile acordului de transport aerian, modificate după cum urmează, se aplică tuturor părților la prezentul acord. Prevederile acordului de transport aerian se aplică Islandei și Norvegiei ca și cum acestea ar fi state membre ale Comunității Europene, astfel încât Islanda și Norvegia au toate drepturile și obligațiile aferente statelor membre în temeiul respectivului acord.1. La articolul 1, alineatul (9) din acordul de transport aerian se înlocuiește cu următorul text:„Teritoriu” înseamnă, pentru Statele Unite, regiunile terestre (continent și insule), apele interioare și apele maritime teritoriale aflate sub suveranitatea sau jurisdicția lor, și, pentru Comunitatea Europeană și statele sale membre, regiunile terestre (continent și insule), apele interioare și apele maritime teritoriale guvernate de Acordul privind Spațiul Economic European conform dispozițiilor prevăzute de respectivul acord și de orice instrument juridic ulterior, cu excepția regiunilor terestre și a apelor interioare aflate sub suveranitatea sau jurisdicția Principatului Liechtenstein. se înțelege că aplicarea prezentului acord în cazul aeroportului Gibraltar nu aduce atingere pozițiilor juridice respective ale Regatului Spaniei și Regatului Marii Britanii cu privire la diferendul referitor la suveranitatea asupra teritoriului pe care este situat aeroportul și la menținerea suspendării aplicării, în cazul aeroportului Gibraltar, a măsurilor în domeniul aviației ale Comunității Europene în vigoare la 18 septembrie 2006, în conformitate cu declarația ministerială referitoare la aeroportul Gibraltar, asupra căreia s-a convenit la Cordoba la 18 septembrie 2006; precum și2. Articolele de la 23 la 26 nu se aplică Islandei și Norvegiei.3. La secțiunea 1 din anexa 1 se adaugă următorul text :(w) Islanda: Acordul privind transportul aerian, semnat la Washington la 14 iunie 1995; modificat la 1 martie 2002 prin schimb de note; modificat la 14 august 2006 și la 9 martie 2007 prin schimb de note.(x) Regatul Norvegiei: Acordul referitor la serviciile de transport aerian, încheiat prin schimb de note la Washington la 6 octombrie 1945; modificat la 6 august 1954 prin schimb de note; modificat la 16 iunie 1995 prin schimb de note.4. Textul secțiunii 2 din anexa 1 se înlocuiește cu următorul text:Sub rezerva secțiunii 1 din prezenta anexă, pentru regiunile care nu sunt cuprinse în definiția „teritoriului” de la articolul 1 din prezentul acord, înțelegerile de la literele (e) (Danemarca-Statele Unite), (g) (Franța-Statele Unite), (v) (Marea Britanie-Statele Unite) și (x) (Norvegia Statele Unite) din partea respectivă continuă să se aplice în conformitate cu prevederile lor.5. Textul secțiunii 3 din anexa 1 se înlocuiește cu următorul text:Sub rezerva articolului 3 din prezentul acord, companiile aeriene din SUA nu au dreptul de a furniza servicii de transport exclusiv de mărfuri care nu sunt parte a unui serviciu care deservește Statele Unite, cu destinația sau dinspre puncte din statele membre, cu excepția celor cu destinația sau dinspre Republica Cehă, Republica Franceză, Republica Federală Germania, Marele Ducat al Luxemburgului, Republica Malta, Republica Polonă, Republica Portugalia, Republica Slovacă, Islanda și Regatul Norvegiei.6. La sfârșitul articolului 3 din anexa 2 se adaugă următorul text:Pentru Islanda și Norvegia, acesta include, fără a se limita la acestea, articolele 53, 54 și 57 din Acordul privind Spațiul Economic European și regulamentele de punere în aplicare în temeiul acordului menționat, precum și modificările acestora.Apendicele 2ACORD AUXILIARîntreRegatul Norvegiei, ca primă parte,Islanda, ca a doua parte,șiComunitatea Europeană împreună cu statele membre, ca a treia parte,referitor laaplicarea acordului privind transportul aerian dintreStatele Unite ale Americii, ca primă parte,Comunitatea Europeană și statele membre, ca a doua parte, Regatul Norvegiei, ca a treia parte,și Islanda, ca a patra parteÎntrucât(1) Comisia a negociat cu Statele Unite ale Americii, în numele Comunității și al statelor membre, acordul privind transportul aerian, în conformitate cu decizia Consiliului de autorizare a Comisiei în vederea deschiderii de negocieri.(2) Acordul privind transportul aerian dintre Comunitate și statele membre și Statele Unite ale Americii (denumit, în continuare, „acordul de transport aerian”) a fost parafat la 2 martie 2007, a fost semnat, din partea europeană, la Bruxelles, la 25 aprilie 2007 și din partea SUA la Washington, la 30 aprilie 2007 și se aplică în mod provizoriu de la 30 martie 2008.(3) Islanda și Regatul Norvegiei (denumită, în continuare, „Norvegia”), fiind deplin integrate în piața comună a serviciilor aeriene prin Acordul privind Spațiul Economic European, au aderat la acordul de transport aerian printr-un acord încheiat la aceeași dată (denumit, în continuare, „acordul”), care include acordul de transport aerian ca anexa I.(4) Este necesar să se stabilească dispoziții procedurale pentru a se decide, dacă este cazul, modalitățile de suspendare a drepturilor în conformitate cu articolul 21 alineatul (3) din acordul de transport aerian.(5) Este, de asemenea, necesar să se stabilească dispoziții procedurale privind participarea Norvegiei și Islandei la comitetul mixt instituit în temeiul articolului 18 din acordul de transport aerian și la procedurile de arbitrare prevăzute la articolul 19 din acordul de transport aerian, asigurându-se cooperarea, schimbul de informații și consultarea necesare înainte de reuniunile comitetului mixt, precum și implementarea anumitor prevederi ale acordului, inclusiv cele privind securitatea, siguranța, acordarea și revocarea drepturilor de trafic și ajutorul guvernamental.SE CONVINE DUPĂ CUM URMEAZĂ:Articolul 1NotificareÎn cazul în care Comunitatea și statele membre decid încetarea acordului în conformitate cu prevederile articolului 3 din acord sau încetarea aplicării provizorii a acestuia, sau retragerea notificărilor în acest sens, Comisia notifică imediat Islanda și Norvegia, înainte de notificarea pe căi diplomatice a Statelor Unite ale Americii, cu privire la respectiva decizie. În același mod, Norvegia și/sau Islanda notifică Comisia cu privire la decizii similare.Articolul 2A doua etapă a negocierilor și suspendarea drepturilor de trafic1. Comisia desfășoară, în numele Comunității și al statelor membre, a doua etapă a negocierilor prevăzută la articolul 21 alineatul (1) din acordul de transport aerian. În vederea asocierii în continuare a Norvegiei și a Islandei la acordul revizuit de transport aerian inclusiv după negocierile din cea de-a doua etapă, Norvegia și Islanda participă la negocieri în calitate de observatori și, în acest scop, sunt incluse, ca orice alt stat membru al Comunității, în activitățile pregătitoare ale Comunității Europene.2. În cazul în care nu se ajunge la un acord în a doua etapă a negocierilor, în termen de 12 luni de la începerea revizuirii prevăzute la articolul 21 alineatul (3) din acordul de transport aerian, Norvegia și Islanda pot, asemenea oricărui stat membru al Comunității și în termen de 15 zile, să notifice Comisiei dacă există drepturi de trafic referitoare la teritoriul său pe care intenționează să le suspende și care sunt acestea. Aceste drepturi de trafic nu pot include niciunul dintre drepturile precizate în acordurile menționate în anexa I la acordul de transport aerian.3. Pe baza notificărilor primite din partea statelor membre, a Norvegiei și/sau a Islandei, Comisia stabilește lista drepturilor de trafic care urmează să fie suspendate și o transmite Consiliului. Președintele Consiliului, acționând în numele Comunității și al statelor membre, al Norvegiei și al Islandei, informează Statele Unite ale Americii cu privire la suspendarea drepturilor de trafic incluse în listă, în conformitate cu articolul 21 alineatul (3) din acordul de transport aerian. Statele membre în cauză, Norvegia și/sau Islanda adoptă măsurile necesare în vederea suspendării acestor drepturi din prima zi a sezonului de trafic al Asociației de Transport Aerian Internațional (IATA) care începe cel mai devreme la 12 luni de la data la care se transmite notificarea de suspendare.4. Sub rezerva alineatului (3) din prezentul articol, Consiliul, hotărând în unanimitate la propunerea Comisiei, poate decide să nu transmită notificarea de suspendare sau să o retragă ulterior.Articolul 3Comitetul mixt1. Comunitatea, statele membre și Norvegia și Islanda sunt reprezentate în cadrul comitetului mixt instituit în temeiul articolului 18 din acordul de transport aerian de către reprezentanți ai Comisiei, ai statelor membre, ai Norvegiei și ai Islandei.2. Poziția Comunității, a statelor membre, a Norvegiei și a Islandei în cadrul comitetului mixt este prezentată de către Comisie, cu excepția domeniilor care, în UE, sunt de competența exclusivă a statelor membre, situație în care, poziția este prezentată de statele membre, de Islanda și/sau de Norvegia, după caz.3. Poziția Norvegiei și a Islandei în cadrul comitetului mixt cu privire la aspectele aflate sub incidența articolelor 14 sau 20 din acordul de transport aerian sau la aspectele care nu necesită adoptarea unei hotărâri cu efecte juridice este adoptată de Norvegia și de Islanda, în acord cu Comisia.4. Pentru alte hotărâri ale comitetului mixt privind aspecte aflate sub incidența regulamentelor și directivelor încorporate în Acordul privind Spațiul Economic European, poziția pe care urmează să o adopte Comisia, statele membre, Norvegia și Islanda se adoptă de către Comisie, în acord cu Norvegia și Islanda.5. Pentru alte hotărâri ale comitetului mixt privind aspecte care nu se află sub incidența regulamentelor și directivelor încorporate în Acordul privind Spațiul Economic European, poziția pe care urmează să o adopte Regatul Norvegiei și Islanda se adoptă de către Norvegia, în acord cu Comisia.6. Comisia ia măsurile adecvate pentru a asigura participarea deplină a Norvegiei și a Islandei la toate reuniunile de coordonare, consultare sau elaborare a deciziilor, organizate cu statele membre, precum și accesul la informațiile pertinente pentru pregătirea reuniunilor comitetului mixt care se organizează.Articolul 4Arbitrajul1. Comisia reprezintă Comunitatea, statele membre și Norvegia și Islanda în cadrul procedurilor de arbitraj prevăzute la articolul 19 din acordul de transport aerian.2. Comisia ia măsuri, după caz, pentru a asigura implicarea Norvegiei și Islandei la pregătirea și coordonarea procedurilor de arbitraj.3. În cazul în care Consiliul decide suspendarea avantajelor în conformitate cu articolul 19 alineatul (7) din acordul de transport aerian, decizia respectivă se notifică Norvegiei și Islandei. Norvegia și/sau Islanda notifică Comisia cu privire la adoptarea unei (unor) decizii similare.4. Orice altă măsură adecvată care urmează a fi luată în temeiul articolului 19 din acordul de transport aerian privind aspecte care țin de competența Comunității este adoptată de Comisie, asistată de un comitet special al reprezentanților statelor membre, desemnat de Consiliu și de Norvegia și Islanda.Articolul 5Schimb de informații1. Norvegia și Islanda informează de îndată Comisia cu privire la orice decizie de a refuza, revoca, suspenda sau limita autorizațiile unei companii aeriene din Statele Unite ale Americii, pe care au adoptat-o în temeiul articolelor 4 sau 5 din acordul de transport aerian. De asemenea, Comisia informează de îndată Norvegia și Islanda cu privire la luarea oricărei decizii similare de către statele membre.2. Norvegia și Islanda informează imediat Comisia cu privire la orice cereri sau notificări formulate sau primite de acestea în temeiul articolului 8 din acordul de transport aerian. De asemenea, Comisia informează de îndată Norvegia și Islanda cu privire la orice astfel de cereri sau notificări formulate sau primite de statele membre.3. Norvegia și Islanda informează imediat Comisia cu privire la orice cerere sau notificare formulată sau primită de acestea în temeiul articolului 9 din acordul de transport aerian. De asemenea, Comisia informează de îndată Norvegia și Islanda cu privire la orice astfel de cereri sau notificări formulate sau primite de statele membre.Articolul 6Subvențiile și ajutorul guvernamental1. În cazul în care Norvegia și Islanda consideră că o subvenția sau un ajutor preconizat sau acordat de o entitate guvernamentală de pe teritoriul Statelor Unite ale Americii urmează să aibă efectele concurențiale negative menționate la articolul 14 alienatul (2) din acordul de transport aerian, ele aduc acest lucru la cunoștința Comisiei. De asemenea, în cazul în care un stat membru a adus în atenția Comisiei o chestiune similară, Comisia aduce acest lucru la cunoștința Norvegiei și a Islandei.2. Comisia, Norvegia și Islanda pot aborda respectiva entitate sau pot solicita o reuniune a comitetului mixt instituit în temeiul articolului 18 din acordul de transport aerian.3. Comisia, Norvegia și Islanda se informează reciproc de îndată ce sunt contactate de Statele Unite ale Americii în temeiul articolului 14 alineatul (3) din acordul de transport aerian.Articolul 7Încetarea acordului1. Orice parte poate, în orice moment, să înainteze celorlalte părți, pe cale diplomatică, o notificare scrisă privind decizia sa de a denunța prezentul acord auxiliar sau aplicarea sa provizorie. Prezentul acord auxiliar încetează sau încetează a fi aplicat în mod provizoriu la 0:00 GMT la șase luni de la data notificării scrise privind denunțarea acordului sau a aplicării sale provizorii, cu excepția cazului în care notificarea este retrasă prin acordul părților înainte de expirarea acestei perioade.2. Fără a aduce atingere oricăror alte prevederi ale prezentului articol, în cazul în care acordul încetează sau încetează a fi aplicat în mod provizoriu, prezentul acord auxiliar încetează în mod simultan sau încetează a fi aplicat în mod provizoriu.Articolul 8Aplicare provizorieÎn așteptarea intrării în vigoare în conformitate cu articolul 9, părțile convin, în conformitatea cu legislația lor națională, să aplice în mod provizoriu prezentul acord auxiliar începând de la data semnării prezentului acord auxiliar sau de la data de aplicare provizorie specificată la articolul 5 din acord, dacă aceasta este ulterioară celei dintâi.Articolul 9Intrarea în vigoarePrezentul acord auxiliar intră în vigoare fie (a) la o lună de la data ultimei note din cadrul schimbului de note diplomatice dintre părți prin care se confirmă finalizarea procedurilor necesare pentru intrarea în vigoare a prezentului acord auxiliar, fie (b) la data intrării în vigoare a aplicării provizorii a acordului, dacă această dată este ulterioară cele dintâi.DREPT CARE, subsemnații, pe deplin autorizați, au semnat prezentul acord.Încheiat, în triplu exemplar la …….., la …………., în limba engleză.Pentru Regatul Norvegiei:Pentru Islanda:Pentru Comunitatea Europeană:


               COMISIA EUROPEANĂ
            Bruxelles, 13.2.2017
            COM(2017) 73 final
            2017/0027(NLE)
            Propunere de
            DECIZIE A CONSILIULUI
            de stabilire a poziției care urmează a fi adoptată, în numele Uniunii Europene, în cadrul Conferinței părților, cu privire la modificările aduse anexei III la Convenția de la Rotterdam

               EXPUNERE DE MOTIVE

               1.CONTEXTUL PROPUNERII

               Sub auspiciile Organizației pentru Alimentație și Agricultură (FAO) și ale Programului Organizației Națiunilor Unite pentru Mediu (UNEP), negocierile în vederea unei convenții privind procedura de consimțământ prealabil în cunoștință de cauză (PIC), aplicabilă anumitor produse chimice periculoase și pesticide care fac obiectul comerțului internațional, s-au încheiat în martie 1998.

               Convenția a fost deschisă pentru semnare în cadrul unei conferințe diplomatice ministeriale, care a avut loc în septembrie 1998 la Rotterdam. Această convenție a fost semnată de Comunitatea Europeană la data de 11 septembrie 1998. Convenția de la Rotterdam reprezintă un important pas înainte în direcția reglementării la nivel internațional a anumitor produse chimice periculoase, inclusiv a pesticidelor. Obiectivul convenției este de a încuraja responsabilitatea comună și eforturile de cooperare între părți în domeniul comerțului internațional cu astfel de produse chimice, pentru a proteja sănătatea populației și mediul de eventuale daune și pentru a contribui la utilizarea rațională, din punct de vedere ecologic, a acestor produse.

               Uniunea a pus în aplicare convenția prin Regulamentul (UE) nr. 649/2012 al Parlamentului European și al Consiliului
                  1
               . Prin Decizia 2006/730/CE din 25 septembrie 2006
                  2
               , Consiliul a hotărât să aprobe convenția în numele Comunității Europene.

               Convenția a intrat în vigoare la 24 februarie 2004. Cea de a opta reuniune a Conferinței părților (COP8) va avea loc la Geneva în perioada 24 aprilie - 5 mai 2017. În afară de Uniune, 27 dintre statele membre ale acesteia sunt părți la această convenție.

               Pe baza recomandărilor Comitetului de analiză a produselor chimice (CRC), organism subsidiar aflat sub autoritatea Conferinței părților (COP), COP urmează să adopte decizii privind adăugarea de noi produse chimice în anexa III la convenție, prin includerea acestora în cadrul procedurii PIC. S-a constatat că produsele chimice recomandate de CRC pentru a fi incluse în lista din anexa III îndeplinesc criteriile din anexa II la convenție.

               Produsele chimice recomandate de CRC pentru a fi incluse în anexa III la Convenția de la Rotterdam, și anume carbofuran, carbosulfan, azbest crisotilic, parafine clorurate cu catenă scurtă, toți compușii tributilstanici, triclorfon, fention [preparate cu volum ultra-redus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L, fac deja obiectul restricțiilor la export în temeiul legislației Uniunii, care sunt similare cu cele în temeiul convenției. Prin urmare, Comisia propune Consiliului o decizie prin care să se susțină, în numele Uniunii, modificările aduse anexei III la convenție în cadrul COP8.

               2.TEMEI JURIDIC, SUBSIDIARITATE ȘI PROPORȚIONALITATE

                  Temeiul juridic procedural al propunerii de decizie a Consiliului este Articolul 218 alineatul (9) din TFUE, care reprezintă o bază adecvată pentru un act de stabilire a poziției UE în cadrul unui „organism creat printr-un acord internațional” (precum Conferința părților la Convenția de la Rotterdam), în cazul în care acest organism trebuie să adopte acte cu efecte juridice.

                  Temeiurile juridice materiale sunt articolul 207 și articolul 192 alineatul (1) din TFUE, dat fiind faptul că măsurile convenite în temeiul convenției de la Rotterdam sunt în mare măsură de natură comercială, dar, în același timp, urmăresc un obiectiv de protecție a mediului.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

                  Propunerea de decizie a Consiliului de stabilire a poziției care urmează să fie adoptată, în numele Uniunii Europene, cu privire la propunerile de modificare a Convenției de la Rotterdam nu creează noi cerințe obligatorii din punct de vedere juridic. Toate substanțele chimice care sunt propuse pentru a fi incluse pe listă în temeiul convenției fac deja obiectul restricțiilor la export în temeiul legislației Uniunii, care sunt similare cu cele prevăzute în convenție.

               4.IMPLICAȚIILE BUGETARE

                  În calitate de parte, Uniunea Europeană trebuie să furnizeze o contribuție anuală la Fondul fiduciar al Convenției de la Rotterdam. Această contribuție va evolua în funcție de concluziile discuțiilor în cadrul celei de a opta reuniuni a Conferinței părților cu privire la bugetul pentru perioada 2018-2019. Contribuția anuală a UE pentru 2016 a fost de 58 000 EUR, sumă acoperită prin pachetele financiare existente.

               5.ALTE ELEMENTE

                  Propunerea nu creează noi cerințe în materie de monitorizare sau raportare. După transpunerea în dreptul Uniunii a listelor adoptate în temeiul convenției, punerea în aplicare și raportarea se efectuează în conformitate cu acordurile existente în temeiul Regulamentului (UE) nr. 649/2012.

               2017/0027 (NLE)

               Propunere de

               DECIZIE A CONSILIULUI

               de stabilire a poziției care urmează a fi adoptată, în numele Uniunii Europene, în cadrul Conferinței părților, cu privire la modificările aduse anexei III la Convenția de la Rotterdam

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1) și articolul 207 alineatul (3), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Uniunea Europeană a ratificat Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional („Convenția de la Rotterdam”)
                  3
               , care a intrat în vigoare la 24 februarie 2004.

               (2)Regulamentul (UE) nr. 649/2012 al Parlamentului European și al Consiliului
                  4
                pune în aplicare, la nivelul Uniunii, Convenția de la Rotterdam.

               (3)În temeiul articolului 7 din Convenția de la Rotterdam, Conferința părților urmează să adopte decizii privind includerea altor produse chimice în anexa III la convenție, la recomandarea Comitetului de analiză a produselor chimice.

               (4)Uniunea ar trebui să determine poziția care urmează să fie adoptată în cadrul Conferinței părților cu privire la includerea de noi produse chimice în anexa III.

               (5)Pentru a garanta faptul că țările importatoare beneficiază de protecția oferită de Convenția de la Rotterdam, este necesar să se sprijine recomandarea Comitetului de analiză a produselor chimice privind includerea în anexa III la Convenția de la Rotterdam a substanțelor carbofuran, carbosulfan, azbest crisotilic, parafine clorurate cu catenă scurtă, toți compușii tributilstanici, triclorfon, fention [preparate cu volum ultra-redus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L. Substanțele respective sunt deja interzise sau supuse unor restricții severe în Uniune și fac, prin urmare, obiectul unor cerințe privind exportul care depășesc cerințele existente în temeiul Convenției de la Rotterdam.

               (6)În cadrul celei de a opta reuniuni a Conferinței părților la Convenția de la Rotterdam se preconizează adoptarea unor decizii în ceea ce privește propunerile de modificare a anexei III. Uniunea ar trebui să susțină modificările respective.

               (7)Prin urmare, poziția Uniunii în cadrul Conferinței părților ar trebui să se bazeze pe prezenta decizie,

               ADOPTĂ PREZENTA DECIZIE:

               Articolul 1

               1. Poziția care urmează să fie adoptată, în numele Uniunii Europene, în cadrul celei de a opta reuniuni a Conferinței părților la Convenția de la Rotterdam este în favoarea sprijinirii de către Uniune a adoptării modificărilor la anexa III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional în ceea ce privește adăugarea substanțelor carbofuran, carbosulfan, azbest crisotilic, parafine clorurate cu catenă scurtă, toți compușii tributilstanici, triclorfon, fention [preparate cu volum ultra-redus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L.

               2. Reprezentanții Uniunii pot conveni asupra unor modificări minore ale acestei poziții, în funcție de evoluția situației în cadrul celei de a opta reuniuni a Conferinței părților la Convenția de la Rotterdam, fără a fi necesară o altă decizie a Consiliului.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)
                  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).

                     (2)
                  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).

                     (3)
                  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).

                     (4)
                  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).


               COMISIA EUROPEANĂ
            Bruxelles, 8.5.2017
            COM(2017) 207 final
            2017/0089(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, și aplicarea cu titlu provizoriu a Acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă, pentru perioada 2014-2020

               EXPUNERE DE MOTIVE

               1.CONTEXTUL PROPUNERII

               Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE a intrat în vigoare la 21 mai 2014 și a devenit aplicabil la 1 ianuarie 2014
                  1
               .

               Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor a intrat în vigoare, de asemenea, la 21 mai 2014 și a devenit aplicabil la 1 ianuarie 2014
                  2
               . În temeiul articolului 19 din Regulamentul (UE) nr. 515/2014, dispozițiile Regulamentului (UE) nr. 514/2014 se aplică Instrumentului de sprijin financiar pentru frontiere externe și vize, în cadrul Fondului pentru securitate internă (denumit în continuare „FSI - Frontiere și vize”).

               Scopul FSI - Frontiere și vize este de a institui un mecanism de solidaritate obligatoriu care să prevadă respectarea de către statele participante, fiecare în interesul și în numele celuilalt, a acelorași norme europene privind controlul la frontierele externe. FSI - Frontiere și vize va contribui la îndeplinirea unui obiectiv-cheie al acquis-ului Schengen, și anume la asumarea în comun a responsabilității asigurării „unui control eficace, de înalt nivel și uniform la frontierele lor externe”, astfel cum se prevede la articolul 15 din Regulamentul (UE) 2016/399 al Parlamentului European și al Consiliului
                  3
               . Prin urmare, acesta constituie o dezvoltare a acquis-ului Schengen.

               Articolul 5 alineatul (7) din Regulamentul (UE) nr. 515/2014 prevede participarea la instrument a țărilor asociate la implementarea, aplicarea și dezvoltarea acquis-ului Schengen în conformitate cu dispozițiile regulamentului respectiv și încheierea de acorduri privind contribuțiile lor financiare și normele suplimentare necesare unei asemenea participări, care să includă dispoziții prin care să se asigure protejarea intereselor financiare ale Uniunii și a competențelor de audit ale Curții de Conturi, întrucât acordurile de asociere respective nu prevăd astfel de norme.

               Obiectivul proiectului de acord cu Islanda este de a stabili dispozițiile menționate la articolul 5 alineatul (7) din Regulamentul (UE) nr. 515/2014 și de a permite Comisiei să își asume răspunderea finală pentru execuția bugetului instrumentului în această țară asociată și să determine contribuția acesteia la bugetul Uniunii alocat acestui instrument.

               În ceea ce privește controalele bugetare și financiare, statele membre au obligații orizontale [de exemplu, competența Curții de Conturi și a Oficiului European de Luptă Antifraudă (OLAF)], care rezultă fie direct din tratat, fie din legislația secundară a Uniunii. Aceste obligații se aplică în mod direct statelor membre și, prin urmare, nu sunt prevăzute în Regulamentul (UE) nr. 515/2014. Cu toate acestea, în conformitate cu articolul 5 alineatul (7) din Regulamentul (UE) nr. 515/2014, acestea trebuie extinse la țara asociată prin intermediul proiectului de acord.

               În vederea protejării intereselor financiare ale Uniunii împotriva fraudei și a altor abateri, Regulamentul (UE) nr. 514/2014 prevede să se acorde personalului Comisiei, Curții de Conturi și OLAF un acces adecvat pentru a efectua controale. Articolul 5 alineatul (9) din Regulamentul (UE) nr. 514/2014 prevede în plus faptul că acordurile de cooperare cu țări terțe vor autoriza în mod expres Comisia, Curtea de Conturi și OLAF să efectueze astfel de audituri, controale la fața locului și inspecții. Prin urmare, acest lucru este prevăzut în proiectul de acord.

               2.ELEMENTELE JURIDICE ALE PROPUNERII

               •Temeiul juridic

               Întrucât obiectivul prezentei propuneri de semnare a acordului este încheierea unor acorduri între Uniune și Islanda privind contribuția acestei țări la Instrumentul de sprijin financiar pentru frontiere externe și vize pentru perioada 2014-2020 și privind normele suplimentare necesare în vederea acestei participări, prezenta propunere se bazează pe articolul 77 alineatul (2) și pe articolul 218 alineatul (5) din Tratatul privind funcționarea Uniunii Europene.

               •Necesitatea deciziei propuse

                  În temeiul articolului 5 alineatul (7) din Regulamentul (UE) nr. 515/2014, încheierea acordului cu Islanda este necesară pentru stabilirea dispozițiilor privind contribuția acestei țări la Instrumentul de sprijin financiar pentru frontiere externe și vize pentru perioada 2014-2020 și privind normele suplimentare necesare în vederea acestei participări.

                  În conformitate cu articolul 19 alineatul (4) din acord, este necesară aplicarea cu titlu provizoriu a acordului, cu excepția articolului 5, începând cu ziua următoare datei la care este semnat.

               •Proporționalitatea

                  Nu se aplică.

               •Alegerea instrumentului

               Nu se aplică.

               3.REZULTATE ALE CONSULTĂRILOR PĂRȚILOR INTERESATE ȘI EVALUĂRII IMPACTULUI

               •Rezultatele negocierilor

               La 28 mai 2014, Comisia a prezentat Consiliului o recomandare de autorizare a Comisiei să deschidă negocieri cu Norvegia, Islanda, Elveția și Liechtenstein privind un acord internațional de instituire a unor astfel de norme suplimentare.

               La 14 iulie 2014, Comisia a primit autorizația Consiliului de a deschide negocieri cu Norvegia, Islanda, Elveția și Liechtenstein privind un acord referitor la modalitățile de participare a acestor țări la Fondul pentru securitate internă – Frontiere și vize.

               Negocierile s-au desfășurat împreună cu toate țările asociate. Au avut loc două runde de negocieri. Textul final al proiectului de acord cu Islanda a fost parafat la 21 septembrie 2016.

               Comisia consideră că obiectivele stabilite de Consiliu în directivele sale de negociere au fost îndeplinite și că proiectul de acord este acceptabil pentru Uniune.

               Statele membre au fost informate și consultate în cadrul grupurilor de lucru relevante ale Consiliului.

               Textul final al acordului poate fi rezumat după cum urmează.

               Proiectul de acord prevede o contribuție financiară anuală din partea Islandei la bugetul Fondului pentru securitate internă - Frontiere și vize egală cu o sumă anuală calculată pe baza PIB-ului său, ca procent din PIB-ul tuturor statelor participante la fond (articolul 10 și anexa). Plățile anuale sunt specificate la articolul 11.

               În plus, proiectul de acord prevede și modalitățile privind desemnarea autorității responsabile și privind sistemul de raportare anuală.

               Acordul conține, de asemenea, dispoziții ce vizează protejarea intereselor financiare ale Uniunii împotriva fraudei și măsuri de asigurare a respectării dispozițiilor relevante privind gestiunea financiară și controlul, astfel cum sunt prevăzute în Tratatul privind funcționarea Uniunii Europene („TFUE”) și în dreptul Uniunii întemeiat pe TFUE.

               •Evaluările ex post/verificarea adecvării legislației existente

                  Nu se aplică.

               •Consultările părților interesate

                  Nu se aplică.

               •Obținerea și utilizarea expertizei

                  Nu se aplică.

               •Evaluarea impactului

                  Nu se aplică, având în vedere că propunerea este legată de gestionarea programului și vizează semnarea unui acord internațional care a fost negociat pe baza directivelor de negociere stabilite de Consiliu.

               •Adecvarea reglementărilor și simplificarea

                  Nu se aplică.

               •Drepturile fundamentale

                  Nu se aplică.

               4.IMPLICAȚII BUGETARE

               Articolul 10 din proiectul de acord și anexa la acesta prevăd dispozițiile legate de contribuțiile financiare anuale ale țării asociate la bugetul Fondului pentru securitate internă – Frontiere și vize și eventuala lor adaptare la situația descrisă în anexă.

               5.ELEMENTE DIVERSE

               •Aplicare teritorială

                  Regulamentul (UE) nr. 515/2014 constituie o dezvoltare a acquis-ului Schengen. În acest sens, prezentul acord cu Islanda se bazează, la rândul său, pe acquis-ul Schengen.

                  În conformitate cu articolele 1 și 2 din Protocolul nr. 22 privind poziția Danemarcei, anexat la TUE și la TFUE, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale. În conformitate cu articolul 4 din protocolul menționat anterior, Danemarca va decide, în termen de șase luni de la data adoptării prezentei propuneri de către Consiliu, dacă va transpune decizia propusă în legislația sa internă.

                  Prezenta propunere constituie o dezvoltare a unor elemente ale acquis-ului Schengen la care Regatul Unit și Irlanda nu participă. Prin urmare, aceste țări nu își vor asuma obligații și nu vor face obiectul aplicării sale, în conformitate cu Deciziile 2000/365/CE
                     4
                   și, respectiv, 2002/192/CE
                     5
                   ale Consiliului.

                •Planurile de implementare și mecanismele de monitorizare, evaluare și raportare

                  Articolul 17 din acord specifică mecanismele de raportare și de monitorizare aplicabile. Până la data de 15 februarie a fiecărui an, până în 2022 inclusiv, Islanda trebuie să prezinte Comisiei un raport anual privind punerea în aplicare în exercițiul financiar precedent.

               •Documentele explicative (în cazul directivelor)

                  Nu se aplică.

               •Explicații detaliate cu privire la prevederile specifice ale propunerii

               Nu sunt necesare.

               Având în vedere cele de mai sus, Comisia propune Consiliului să decidă semnarea acordului în numele Uniunii și să autorizeze președintele Consiliului să numească persoana (persoanele) împuternicită (împuternicite) corespunzător să îl semneze în numele Uniunii.

               Comisia a prezentat o propunere separată de decizie a Consiliului privind încheierea acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă, pentru perioada 2014-2020
                  6
               , atașat la prezentul document. Consiliul adoptă prezenta decizie după obținerea aprobării Parlamentului European.

               2017/0089 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, și aplicarea cu titlu provizoriu a Acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă, pentru perioada 2014-2020

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 77 alineatul (2) și articolul 218 alineatul (5),

               având în vedere propunerea Comisiei Europene,

               întrucât:

               (1)Regulamentul (UE) nr. 515/2014 al Parlamentului European și al Consiliului
                  7
                prevede, la articolul 5 alineatul (7), că țările asociate la implementarea, aplicarea și dezvoltarea acquis-ului Schengen participă la instrument în conformitate cu dispozițiile regulamentului respectiv și că se încheie acorduri privind contribuțiile lor financiare și normele suplimentare necesare unei asemenea participări, inclusiv dispoziții prin care să se asigure protejarea intereselor financiare ale Uniunii și a competențelor de audit ale Curții de Conturi.

               (2)La 14 iulie 2014, Consiliul a autorizat Comisia să deschidă negocieri cu Regatul Norvegiei, Islanda, Confederația Elvețiană și Principatul Liechtenstein în vederea încheierii unui acord privind modalitățile de participare a acestor țări la Fondul pentru securitate internă – Frontiere și vize. Negocierile cu Islanda s-au încheiat cu succes prin parafarea acordului la 21 septembrie 2016.

               (3)În conformitate cu articolele 1 și 2 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale. Deoarece prezenta decizie constituie o dezvoltare a acquis-ului Schengen, Danemarca ar trebui să decidă, în conformitate cu articolul 4 din protocolul respectiv, în termen de șase luni de la data la care Consiliul hotărăște cu privire la prezenta decizie, dacă o va transpune în legislația sa internă.

               (4)Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului
                  8
               ; prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (5)Prezenta decizie reprezintă o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  9
               . Prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (6)Acordul ar trebui semnat în numele Uniunii, sub rezerva încheierii sale la o dată ulterioară.

               (7)Pentru a permite aplicarea promptă a măsurilor prevăzute în acord și pentru a nu întârzia aprobarea și punerea în aplicare a programului național, decizia ar trebui să intre în vigoare în ziua următoare datei publicării în Jurnalul Oficial al Uniunii Europene.

               (8)În conformitate cu articolul 19 alineatul (4) din acord, acesta ar trebui aplicat cu titlu provizoriu, cu excepția articolului 5, începând cu ziua următoare datei la care este semnat,

               ADOPTĂ PREZENTA DECIZIE:

               Articolul 1

               Se autorizează semnarea, în numele Uniunii, a Acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă, pentru perioada 2014-2020, sub rezerva încheierii acordului sus-menționat.

               Textul acordului care urmează să fie semnat se atașează la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii acestuia, persoanei sau persoanelor indicate de către negociatorul acordului.

               Articolul 3

               Până la intrarea în vigoare a acordului, acesta se aplică cu titlu provizoriu, cu excepția articolului 5, în conformitate cu articolul 19 alineatul (4) din acord, începând cu ziua următoare datei la care este semnat.

               Articolul 4

               Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               Adoptată la Bruxelles,

                     Pentru Consiliu,

                     Președintele

                     (1)
                  JO L 150, 20.5.2014, p. 143.

                     (2)
                  JO L 150, 20.5.2014, p. 112.

                     (3)
                  JO L 77, 23.3.2016, p. 1.

                     (4)
                  Decizia Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

                     (5)
                  Decizia Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

                     (6)
                  Propunere de decizie a Consiliului privind încheierea, în numele Uniunii Europene, a Acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă pentru perioada 2014-2020, COM(2017) 199 final.

                     (7)
                  Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).

                     (8)
                  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

                     (9)
                  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

    ---documentbreak---

               COMISIA EUROPEANĂ
            Bruxelles, 8.5.2017
            COM(2017) 207 final
            ANEXĂ
            la
            Propunerea de DECIZIE A CONSILIULUI
            privind semnarea, în numele Uniunii Europene, și aplicarea cu titlu provizoriu a Acordului dintre Uniunea Europeană și Islanda privind normele suplimentare referitoare la Instrumentul de sprijin financiar pentru frontiere externe și vize, în cadrul Fondului pentru securitate internă, pentru perioada 2014-2020

               UNIUNEA EUROPEANĂ, denumită în continuare „Uniunea”

               și

               ISLANDA

               denumite în continuare, împreună, „părțile”,

               AVÂND ÎN VEDERE Acordul încheiat de Consiliul Uniunii Europene și Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen
                  1
               , (denumit în continuare „Acordul de asociere cu Islanda și Norvegia”),

               ÎNTRUCÂT:

               (1)
                     Prin Regulamentul (UE) nr. 515/2014 al Parlamentului European și al Consiliului
                  2
               , Uniunea a instituit Instrumentul de sprijin financiar pentru frontiere externe și vize, în cadrul Fondului pentru securitate internă.

               (2)
                     Regulamentul (UE) nr. 515/2014 constituie o dezvoltare a acquis-ului Schengen, în sensul Acordului de asociere cu Islanda și Norvegia.

               (3)
                     Întrucât Regulamentul (UE) nr. 514/2014 al Parlamentului European și al Consiliului
                  3
                are un impact direct asupra aplicării dispozițiilor Regulamentului (UE) nr. 515/2014, afectând, astfel, cadrul juridic al acestuia din urmă și întrucât procedurile prevăzute de Acordul de asociere cu Islanda și Norvegia au fost aplicate pentru adoptarea Regulamentului (UE) nr. 514/2014, care a fost notificat Islandei, părțile recunosc faptul că Regulamentul (UE) nr. 514/2014 constituie o dezvoltare a acquis-ului Schengen în sensul Acordului de asociere cu Islanda și Norvegia, în măsura în care acest lucru este necesar pentru punerea în aplicare a Regulamentului (UE) nr. 515/2014.

               (4)
                     Articolul 5 alineatul (7) din Regulamentul (UE) nr. 515/2014 prevede participarea la instrument, în conformitate cu dispozițiile regulamentului respectiv, a țărilor asociate la implementarea, aplicarea și dezvoltarea acquis-ului Schengen, printre care se numără și Islanda, și încheierea de acorduri pentru a preciza contribuțiile lor financiare și normele suplimentare necesare unei asemenea participări, inclusiv dispozițiile care să asigure protejarea intereselor financiare ale Uniunii și a competențelor de audit ale Curții de Conturi.

               (5)
                     Instrumentul de sprijin financiar pentru frontiere externe și vize, în cadrul Fondului pentru securitate internă (denumit în continuare „FSI – Frontiere și vize”) constituie un instrument specific în contextul acquis-ului Schengen, conceput astfel încât să asigure repartizarea efortului și sprijinul financiar în domeniul frontierelor externe și al politicii în domeniul vizelor în statele membre și statele asociate.

               (6)
                     Articolul 60 din Regulamentul (UE, Euratom) nr. 966/2012 al Parlamentului European și al Consiliului
                  4
                prevede norme privind gestiunea indirectă care sunt aplicabile în cazul în care se încredințează sarcini de execuție bugetară țărilor terțe, inclusiv statelor asociate.

               (7)
                     Articolul 17 alineatul (4) din Regulamentul (UE) nr. 514/2014 prevede eligibilitatea cheltuielilor efectuate în 2014 de către o autoritate responsabilă care nu a fost încă desemnată în mod oficial, asigurând astfel o tranziție lină între Fondul pentru frontierele externe și Fondul pentru securitate internă. De asemenea, este important ca această dispoziție să se regăsească și în prezentul acord. Având în vedere că prezentul acord nu a intrat în vigoare înainte de sfârșitul anului 2014, este esențial să se asigure eligibilitatea cheltuielilor efectuate înainte de și până la desemnarea oficială a autorității responsabile, cu condiția ca sistemele de gestionare și control aplicate înainte de desemnarea oficială să fie, în esență, aceleași cu cele în vigoare după desemnarea oficială a autorității responsabile.

               (8)
                     Pentru a facilita calcularea și utilizarea contribuțiilor anuale datorate de Islanda pentru FSI – Frontiere și vize, contribuțiile sale pentru perioada 2014-2020 vor fi plătite în cinci tranșe anuale, în perioada 2016-2020. Din 2016 până în 2018, contribuțiile anuale sunt stabilite ca sume fixe, în timp ce contribuția datorată pentru anii 2019 și 2020 va fi stabilită în 2019, pe baza produsului intern brut al tuturor statelor participante la FSI – Frontiere și vize, luând în considerare plățile realizate efectiv,

               CONVIN DUPĂ CUM URMEAZĂ:

               Articolul 1

               Domeniul de aplicare

               Prezentul acord stabilește normele suplimentare necesare pentru participarea Islandei la FSI – Frontiere și vize în conformitate cu Regulamentul (UE) nr. 515/2014.

               Articolul 2

               Gestiunea financiară și controlul

               1.
                     Islanda ia măsurile necesare în vederea asigurării respectării dispozițiilor relevante privind gestiunea financiară și controlul prevăzute în Tratatul privind funcționarea Uniunii Europene („TFUE”) și în legislația secundară.

               Dispozițiile TFUE și ale legislației secundare la care se face referire în primul paragraf sunt următoarele:

               (a)articolul 287 alineatele (1), (2) și (3) din TFUE;

               (b)articolele 30, 32 și 57, articolul 58 alineatul (1) litera (c) punctul (i), articolul 60, articolul 79 alineatul (2) și articolul 108 alineatul (2) din Regulamentul (UE, Euratom) nr. 966/2012;

               (c)articolele 32, 38, 42, 84, 88, 142 și 144 din Regulamentul delegat (UE) nr. 1268/2012 al Comisiei
                  5
               ;

               (d)Regulamentul (Euratom, CE) nr. 2185/96 al Consiliului
                  6
               ;

               (e)Regulamentul (UE, Euratom) nr. 883/2013 al Parlamentului European și al Consiliului
                  7
               .

               Părțile pot decide, de comun acord, să modifice această listă.

               2.
                     Islanda aplică pe teritoriul său, în conformitate cu prezentul acord, dispozițiile menționate la alineatul (1).

               Articolul 3

               Respectarea principiului bunei gestiuni financiare

               Fondurile alocate Islandei în cadrul FSI – Frontiere și vize se utilizează în conformitate cu principiul bunei gestiuni financiare.

               Articolul 4

               Respectarea principiului evitării conflictelor de interese

               Tuturor actorilor financiari și oricărei alte persoane implicate în executarea, gestionarea, inclusiv în actele pregătitoare, auditarea sau controlul bugetului, care își desfășoară activitatea pe teritoriul Islandei, le este interzis să ia orice măsură care poate duce la un conflict între propriile interese și cele ale Uniunii.

               Articolul 5

               Executare

               Deciziile luate de către Comisie care impun o obligație pecuniară unor persoane, altele decât statele, au caracter executoriu pe teritoriul Islandei.

               Executarea este reglementată de normele de procedură civilă în vigoare în Islanda. Ordinul de executare a unei decizii se atașează deciziei respective, fără altă formalitate în afară de verificarea autenticității deciziei de către autoritatea națională pe care guvernul Islandei a desemnat-o în acest scop și a notificat-o Comisiei.

               După îndeplinirea, la cererea Comisiei, a respectivelor formalități, Comisia poate proceda la executare în conformitate cu dreptul intern, prin sesizarea directă a autorității competente.

               Executarea poate fi suspendată numai printr-o hotărâre a Curții de Justiție a Uniunii Europene. Cu toate acestea, controlul legalității măsurilor de executare este de competența instanțelor Islandei.

               Articolul 6

               Protecția intereselor financiare ale Uniunii împotriva fraudei

               1.Islanda:

               (a)combate frauda și orice alte activități ilegale care aduc atingere intereselor financiare ale Uniunii, prin măsuri care să descurajeze și care să asigure o protecție eficace în Islanda;

               (b)adoptă aceleași măsuri de combatere a fraudei care aduce atingere intereselor financiare ale Uniunii ca cele pe care le adoptă pentru a combate frauda care aduce atingere propriilor interese financiare și

               (c)își coordonează, împreună cu statele membre și Comisia, acțiunile ce vizează protejarea intereselor financiare ale Uniunii.

               2.Islanda adoptă măsuri echivalente celor adoptate de Uniune în conformitate cu articolul 325 alineatul (4) din TFUE care sunt în vigoare la momentul semnării prezentului acord.

               Părțile pot decide, de comun acord, să adopte măsuri echivalente oricăror măsuri ulterioare adoptate de Uniune în conformitate cu prezentul articol.

               Articolul 7

               Controalele și inspecțiile la fața locului efectuate de Comisie (OLAF)

               Fără a aduce atingere drepturilor care îi revin în temeiul articolului 5 alineatul (8) din Regulamentul (UE) nr. 514/2014, Comisia [Oficiul European de Luptă Antifraudă (OLAF)] este autorizată să efectueze controale și inspecții la fața locului pe teritoriul Islandei în ceea ce privește FSI – Frontiere și vize, în conformitate cu termenii și condițiile prevăzute în Regulamentul (Euratom, CE) nr. 2185/96.

               Autoritățile Islandei facilitează efectuarea controalelor și a inspecțiilor la fața locului, care, dacă autoritățile doresc acest lucru, pot fi efectuate în comun cu acestea.

               Articolul 8

               Curtea de Conturi

               Conform dispozițiilor articolului 287 alineatul (3) din TFUE și ale părții I titlul X capitolul 1 din Regulamentul (UE, Euratom) nr. 966/2012, Curtea de Conturi are posibilitatea de a efectua audituri pe teritoriul Islandei la sediul oricărui organism care gestionează venituri sau cheltuieli în numele Uniunii cu privire la FSI – Frontiere și vize, inclusiv la sediul oricărei persoane fizice sau juridice care primește plăți de la buget.

               În Islanda, auditurile Curții de Conturi se efectuează în colaborare cu organismele de audit naționale sau, în cazul în care acestea nu au competențele necesare, cu serviciile naționale competente. Curtea de Conturi și organismele de audit naționale ale Islandei cooperează în spiritul încrederii reciproce, menținându-și totodată independența. Respectivele organisme sau servicii informează Curtea de Conturi în cazul în care intenționează să participe la audit.

               Curtea de Conturi are cel puțin aceleași drepturi ca cele conferite Comisiei prin articolul 5 alineatul (7) din Regulamentul (UE) nr. 514/2014 și prin articolul 7 din prezentul acord.

               Articolul 9

               Achiziții publice

               Islanda aplică dispozițiile legislației sale privind achizițiile publice în conformitate cu anexa XVI la Acordul privind Spațiul Economic European
                  8
               .

               Articolul 10

               Contribuții financiare

               1.Pentru perioada 2016 - 2018, Islanda efectuează plăți anuale la bugetul FSI – Frontiere și vize în conformitate cu tabelul următor:

               (Toate sumele sunt exprimate în EUR)

                        2016

                        2017

                        2018

                        Islanda

                        563 999

                        563 999

                        563 999

               2.Contribuțiile din partea Islandei pentru anii 2019 și 2020 se calculează pe baza produsului său intern brut (PIB), ca procent din PIB-ul tuturor statelor participante la FSI – Frontiere și vize, în conformitate cu formula descrisă în anexă.

               3.Contribuțiile financiare menționate la prezentul articol sunt datorate de către Islanda indiferent de data adoptării programului său național menționat la articolul 14 din Regulamentul (UE) nr. 514/2014.

               Articolul 11

               Utilizarea contribuției financiare

               1.Totalul plăților anuale aferente anilor 2016 și 2017 se alocă astfel:

               (a)75 % reexaminării intermediare menționate la articolul 8 din Regulamentul (UE) nr. 515/2014;

               (b)15 % dezvoltării sistemelor informatice menționate la articolul 15 din Regulamentul (UE) nr. 515/2014, sub rezerva adoptării actelor legislative relevante ale Uniunii până la 30 iunie 2017;

               (c)10 % acțiunilor Uniunii menționate la articolul 13 din Regulamentul (UE) nr. 515/2014 și asistenței de urgență menționate la articolul 14 din Regulamentul (UE) nr. 515/2014.

               Atunci când suma menționată la litera (b) nu este alocată sau cheltuită, Comisia o realocă, în conformitate cu procedura prevăzută la articolul 5 alineatul (5) litera (b) al doilea paragraf din Regulamentul (UE) nr. 515/2014, acțiunilor specifice menționate la articolul 7 din Regulamentul (UE) nr. 515/2014.

               În cazul în care prezentul acord nu intră în vigoare sau nu se aplică provizoriu până la 1 iunie 2017, întreaga contribuție din partea Islandei se utilizează în conformitate cu alineatul (2) al prezentului articol.

               2.Totalul plăților anuale aferente anilor 2018, 2019 și 2020 se alocă astfel:

               (a)40 % acțiunilor specifice menționate la articolul 7 din Regulamentul (UE) nr. 515/2014;

               (b)50 % dezvoltării sistemelor informatice menționate la articolul 15 din Regulamentul (UE) nr. 515/2014, sub rezerva adoptării actelor legislative relevante ale Uniunii până la 31 decembrie 2018;

               (c)10 % acțiunilor Uniunii menționate la articolul 13 din Regulamentul (UE) nr. 515/2014 și asistenței de urgență menționate la articolul 14 din Regulamentul (UE) nr. 515/2014.

               Atunci când suma menționată la litera (b) nu este alocată sau cheltuită, Comisia o realocă, în conformitate cu procedura prevăzută la articolul 5 alineatul (5) litera (b) al doilea paragraf din Regulamentul (UE) nr. 515/2014, acțiunilor specifice menționate la articolul 7 din Regulamentul (UE) nr. 515/2014.

               3.
                     Sumele suplimentare alocate reexaminării intermediare, acțiunilor Uniunii, acțiunilor specifice sau programului privind dezvoltarea sistemelor informatice se utilizează în conformitate cu procedura relevantă prevăzută în una dintre următoarele dispoziții:

               (a)articolul 6 alineatul (2) din Regulamentul (UE) nr. 514/2014;

               (b)articolul 8 alineatul (7) din Regulamentul (UE) nr. 515/2014;

               (c)articolul 7 alineatul (3) din Regulamentul (UE) nr. 515/2014;

               (d)articolul 15 al doilea paragraf din Regulamentul (UE) nr. 515/2014.

               4.
                     Comisia poate utiliza până la 4 076 EUR din plățile efectuate de Islanda în fiecare an pentru a finanța cheltuielile administrative legate de personal sau de personalul extern necesar pentru sprijinirea punerii în aplicare de către Islanda a Regulamentului (UE) nr. 515/2014 și a prezentului acord.

               Articolul 12

               Tratamentul confidențial

               Informațiile comunicate sau obținute, sub orice formă, în temeiul prezentului acord intră în categoria secretului profesional și sunt protejate în același mod în care sunt protejate informațiile similare prin dispozițiile aplicabile instituțiilor Uniunii și prin legislația Islandei. Aceste informații nu se comunică altor persoane în afara celor ale căror funcții în cadrul instituțiilor Uniunii, în statele membre sau în Islanda, impun cunoașterea lor și nu pot fi utilizate în alte scopuri decât pentru a asigura o protecție eficace a intereselor financiare ale părților.

               Articolul 13

               Desemnarea autorității responsabile

               1.
                     Comisiei îi este notificată de către Islanda, cât mai curând posibil după aprobarea programului național, desemnarea oficială la nivel ministerial a autorității responsabile care are atribuția de a gestiona și a controla cheltuielile efectuate în cadrul FSI – Frontiere și vize.

               2.
                     Desemnarea menționată la alineatul (1) se efectuează sub rezerva respectării de către organism a criteriilor de desemnare privind mediul intern, activitățile de control, informarea, comunicarea și monitorizarea stabilite de Regulamentul (UE) nr. 514/2014 sau în baza acestuia.

               3.
                     Desemnarea autorității responsabile se bazează pe avizul unui organism de audit, care poate fi autoritatea de audit, care evaluează dacă autoritatea responsabilă respectă criteriile de desemnare. Organismul respectiv poate fi instituția publică autonomă responsabilă de monitorizarea, evaluarea și auditarea administrației. Organismul de audit funcționează independent de autoritatea responsabilă și își desfășoară activitatea în conformitate cu standarde de auditare acceptate la nivel internațional. La adoptarea deciziei de desemnare, Islanda se poate baza pe aprecierea similitudinii, în ceea ce privește aspectele principale, dintre sistemele de gestionare și control curente și cele existente în perioada anterioară, precum și pe evaluarea eficacității funcționării acestora. În cazul în care rezultatele auditului și ale controalelor existente arată că organismul desemnat nu mai respectă criteriile de desemnare, Islanda ia măsurile necesare pentru a se asigura că deficiențele în ceea ce privește îndeplinirea de către organismul respectiv a sarcinilor sale sunt remediate, inclusiv prin retragerea desemnării.

               Articolul 14

               Definiția exercițiului financiar

               În sensul prezentului acord, exercițiul financiar menționat la articolul 60 alineatul (5) din Regulamentul (UE, Euratom) nr. 966/2012 acoperă cheltuielile efectuate și veniturile încasate și înregistrate în conturile autorității responsabile în perioada care începe la 16 octombrie a anului „N-1” și se încheie la data de 15 octombrie a anului „N”.

               Articolul 15

               Eligibilitatea cheltuielilor

               Prin derogare de la articolul 17 alineatul (3) litera (b) și de la articolul 17 alineatul (4) din Regulamentul (UE) nr. 514/2014, cheltuielile sunt eligibile dacă au fost plătite de autoritatea responsabilă înainte de desemnarea sa oficială în conformitate cu articolul 13 din prezentul acord, cu condiția ca sistemele de gestionare și control aplicate înainte de desemnarea oficială să fie, în esență, aceleași cu cele în vigoare după desemnarea oficială a autorității responsabile.

               Articolul 16

               Solicitarea plății soldului anual

               1.
                     Până la data de 15 februarie a anului următor exercițiului financiar, Islanda transmite Comisiei documentele și informațiile solicitate la articolul 60 alineatul (5) primul paragraf literele (b) și (c) din Regulamentul (UE, Euratom) nr. 966/2012.

               Prin derogare de la articolul 44 alineatul (1) din Regulamentul (UE) nr. 514/2014 și în conformitate cu articolul 60 alineatul (5) al treilea paragraf din Regulamentul (UE, Euratom) nr. 966/2012, Islanda prezintă Comisiei avizul menționat la articolul 60 alineatul (5) al doilea paragraf din Regulamentul (UE, Euratom) nr. 966/2012 până la data de 15 martie a anului următor exercițiului financiar.

               Documentele transmise, menționate la prezentul alineat, reprezintă cererea de plată a soldului anual.

               2.
                     Documentele menționate la alineatul (1) se elaborează în conformitate cu modelele adoptate de Comisie în baza articolului 44 alineatul (3) din Regulamentul (UE) nr. 514/2014.

               Articolul 17

               Raportul privind punerea în aplicare

               Prin derogare de la articolul 54 alineatul (1) din Regulamentul (UE) nr. 514/2014 și în conformitate cu articolul 60 alineatul (5) al treilea paragraf din Regulamentul (UE, Euratom) nr. 966/2012, Islanda transmite Comisiei un raport anual privind punerea în aplicare a programului național în cursul exercițiului financiar precedent până la data de 15 februarie a fiecărui an, până în 2022 inclusiv, și poate publica informațiile respective la nivelul adecvat.

               Primul raport anual privind punerea în aplicare a programului național se transmite la data de 15 februarie după intrarea în vigoare a prezentului acord sau după începerea aplicării sale cu titlu provizoriu.

               Primul raport vizează următoarele exerciții financiare: de la exercițiul 2014 până la exercițiul financiar ce precede anul în care trebuie trimis primul raport anual, în conformitate cu al doilea paragraf. Până la 31 decembrie 2023, Islanda transmite un raport final privind punerea în aplicare a programului național.

               Articolul 18

               Sistemul de schimb electronic de date

               În conformitate cu articolul 24 alineatul (5) din Regulamentul (UE) nr. 514/2014, toate schimburile oficiale de informații dintre Islanda și Comisie se efectuează prin intermediul unui sistem de schimb electronic de date prevăzut de Comisie în acest scop.

               Articolul 19

               Intrarea în vigoare

               1.Secretarul General al Consiliului Uniunii Europene este depozitarul prezentului acord.

               2.Părțile aprobă prezentul acord în conformitate cu propriile proceduri. Părțile își notifică reciproc finalizarea procedurilor respective.

               3.Prezentul acord intră în vigoare în prima zi a primei luni de după data ultimei notificări menționate la alineatul (2).

               4.Cu excepția articolului 5, părțile aplică prezentul acord cu titlu provizoriu din ziua următoare semnării, fără a se aduce atingere cerințelor constituționale.

               Articolul 20

               Valabilitate și denunțare

               1.Atât Uniunea, cât și Islanda pot denunța prezentul acord prin notificarea deciziei sale celeilalte părți. Acordul încetează să se aplice la trei luni de la data unei astfel de notificări. Proiectele și activitățile aflate în desfășurare în momentul denunțării sunt continuate în conformitate cu condițiile stabilite de prezentul acord. Părțile soluționează de comun acord orice alte consecințe ale denunțării acordului.

               2.Aplicabilitatea prezentului acord încetează atunci când aplicabilitatea Acordului de asociere încheiat cu Islanda și Norvegia încetează, în conformitate cu articolul 8 alineatul (4), cu articolul 11 alineatul (3) sau cu articolul 16 din Acordul de asociere cu Islanda și Norvegia.

               Articolul 21

               Limbile

               Prezentul acord este întocmit într-un singur exemplar, în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și islandeză, toate textele fiind în mod egal autentice.

               Adoptat la Bruxelles la … data de … în anul ….

               Pentru Uniunea Europeană,
                     Pentru Islanda,

               ANEXĂ

               Formula de calcul al contribuțiilor financiare pentru anii 2019 și 2020 și modalitățile de plată

               Contribuția financiară a Islandei la FSI – Frontiere și vize menționată la articolul 5 alineatul (7) al doilea și al treilea paragraf din Regulamentul nr. 515/2014 se calculează pentru anii 2019 și 2020 după cum urmează.

               Pentru fiecare an din perioada 2013 - 2017, valoarea finală a produsului intern brut (PIB) al Islandei disponibilă la data de 31 martie 2019 se împarte la suma PIB-urilor tuturor statelor participante la FSI – Frontiere și vize din anul respectiv. Se face media celor cinci procente obținute pentru perioada 2013-2017 și aceasta se aplică sumei aferente creditelor anuale efective pentru FSI – Frontiere și vize pentru perioada 2014-2019 și creditului de angajament anual pentru FSI – Frontiere și vize pentru anul 2020, astfel cum este inclus în proiectul de buget general al Uniunii Europene pentru exercițiul financiar 2020 adoptat de Comisie, pentru a se obține suma totală care trebuie plătită de către Islanda pe întreaga perioadă de implementare a FSI – Frontiere și vize. Din această sumă se scad plățile anuale achitate efectiv de către Islanda în conformitate cu articolul 10 alineatul (1) din prezentul acord, pentru a se obține valoarea totală a contribuțiilor sale pentru anii 2019 și 2020. Jumătate din această sumă se plătește în 2019, iar cealaltă jumătate, în 2020.

               Contribuția financiară se plătește în euro.

               Islanda își achită contribuția financiară care îi revine în termen de cel mult 45 de zile de la data la care primește nota de debit. Orice întârziere în ceea ce privește plata contribuției duce la plata de către Islanda a unei dobânzi penalizatoare, care se aplică soldului începând cu data scadenței. Rata dobânzii este rata aplicată de Banca Centrală Europeană principalelor sale operațiuni de refinanțare, astfel cum este publicată în seria C a Jurnalului Oficial al Uniunii Europene, în vigoare în prima zi calendaristică a lunii în care cade data scadenței, majorată cu 3,5 puncte procentuale.

                     (1)

                        JO L 176, 10.7.1999, p. 36.

                     (2)

                        Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).

                     (3)

                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).

                     (4)

                        Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1), astfel cum a fost modificat ultima dată prin Regulamentul (UE, Euratom) nr. 547/2014 din 15 mai 2014 (JO L 163, 29.5.2014, p. 18).

                     (5)

                        Regulamentul delegat (UE) nr. 1268/2012 al Comisiei privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

                     (6)

                        Regulamentul (Euratom, CE) nr. 2185/96 al Consiliului privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

                     (7)

                        Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

                     (8)

                        JO L 1, 3.1.1994, p. 461.